Ġiet inawgurata l-ewwel solar panel farm f’Malta. Din tinsab fuq il-propjetà tal-kumpanija Medserv fil-Port Ħieles. Fl-inawgurazzjoni l-Prim Ministru Joseph Muscat qal li l-Gvern qed jaħdem fuq pjani biex jara kif jista’ juża soqfa tal-fabbriki mikrijin mill-Gvern lill-privat biex fuqhom jitwaħħlu pannelli fotovoltajċi. Il-progett tal-ewwel solar panel farm sar b’investiment ta’ ħames miljun ewro. Dawn it-8,000 pannella fuq il-proprjetà tal-Medserv fil-Port Ħieles huma mifruxa fuq 20,000 metru kwadru u jipproduċu żewg mega watt ta’ enerġija, li jfisser medja ta’ 9,600 kilowatt is-siegħa f’ġurnata. Fl-inawgurazzjoni l-Prim Ministru Joseph Muscat qal li din hi inizjattiva pożittiva li se tkompli tagħti spinta lis-settur tal-enerġija. Qal li hu għalhekk li l-Gvern jagħti importanza li jonqsu t-tariffi tal-enerġija fejn qal li wara li dawn raħsu għad-djar, is-sena d-dieħla dawn se jorħsu wkoll għan-negozji. Dr Muscat qal li t-tariffi offruti mill-Gvern ta’ qabel m’għadhomx sostenibbli. Il-Prim Ministru qal li l-Gvern qed jara kif se jahdem biex is-soqfa tal-fabbriki tal-Malta Industrial Parks jintużaw għall-pannelli fotovoltajċi. Kompla jgħid li l-Gvern se jkompli jaħdem fuq miżuri biex in-nies jitħajru iżjed jinvestu f’pannelli fuq il-bjut residenzjali. Dr Muscat qal li l-Gvern jinsab miexi skont il-mira li sal-2016, 4.5 fil-mija tal-enerġija tkun ġejja mill-enerġija li tiġġedded. Iċ-Chairman tal-Medserv, Anthony Diacono, qal li fl-40 sena li ilha mwaqqfa l-kumpanija ltaqghet ma’ sfidi kbar, fosthom minħabba l-kriżi finanzjarja dinjija u r-rivoluzzjoni fil-Libja. Qal li madankollu l-Medserv baqgħet miexja ‘l quddiem u issa għamlet dan l-investiment tas-solar panel farm. Qal li kien sorpriż pożittivament li sab koperazzjoni mill-Ministeri, l-Enemalta u l-MEPA biex sar dan il-proġett.